**N Á R O D N Á R A D A  S L O V E N S K E J R E P U B L I K Y**

IX. volebné obdobie

Materiál na rokovanie

Národnej rady Slovenskej republiky Číslo:

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky k obsahu verejných prejavov šírenia nenávisti, politického extrémizmu opozičných politikov, ktoré odzneli dňa 17. novembra 2024 pri príležitosti spomienky na 35. výročie Dňa boja za slobodu a demokraciu**

|  |  |  |
| --- | --- | --- |
| Predkladá:  |  |  |
| Skupina poslancovNárodnej rady Slovenskej republiky  |  |  |

Bratislava december 2024

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2024,

**k obsahu verejných prejavov šírenia nenávisti, politického extrémizmu opozičných politikov, ktoré odzneli dňa 17. novembra 2024 pri príležitosti spomienky na 35. výročie Dňa boja za slobodu a demokraciu**

**Národná rada Slovenskej republiky:**

1. **odsudzuje**

šírenie nenávisti a podporu radikalizácie spoločnosti, ktorú prezentovali lídri opozičných strán na opozičných zhromaždeniach dňa 17. novembra 2024, pri príležitosti 35. výročia Dňa boja za slobodu a demokraciu;

1. **vyzýva**

politikov opozičných strán najmä ich lídrov a súčasne poslancov Národnej rady Slovenskej republiky

* aby dodržiavali demokratické princípy, slušnú politickú súťaž, bez radikalizácie občianskej spoločnosti a týmto si ctili odkaz a princípy novembra 1989;
* na verejné odsúdenie tvrdení, ktoré boli prezentované dňa 17. novembra 2024, že atentát na predsedu vlády Roberta Fica nebol spáchaný (sa nestal) a bol vymyslený;
* na odsúdenie všetkých prejavov nenávisti a násilia, ktoré zazneli dňa 17. novembra 2024 voči prezidentovi SR Petrovi Pellegrinimu, predsedovi vlády Robertovi Ficovi, ministrovi vnútra SR Matúšovi Šutajovi Eštokovi ale aj ďalším politikom a verejne činným osobám
1. **žiada**

z dôvodu upokojenia nálad a rozdelenia spoločnosti orgány činné v trestnom konaní a Národné bezpečnostné analytické centrum ako medzirezortný subjekt, aby podali prijímateľom zo zákona a v súlade so zákonom správu o výsledkoch vyšetrovania atentátu na predsedu vlády Slovenskej republiky Roberta Fica dňa 15.5.2024 a poskytli informácie súvisiace s politickým extrémizmom na Slovensku, ktorý môže opätovne vyvolať u časti verejnosti motiváciu k ďalším fyzickým útokom na život a zdravie verejne činných osôb.

**DÔVODOVÁ SPRÁVA**

 Skupina poslancov Národnej rady Slovenskej republiky v tejto súvislosti predkladá návrh na prijatie uznesenia z dôvodu, že verejné zhromaždenia pri príležitosti 35. výročia Dňa boja za slobodu a demokraciu sa svojim obsahom a priebehom spreneverili odkazu novembra 1989. Verejné prejavy a výzvy opozičných politikov zneuctili princípy, za ktoré občania v danom čase bojovali. Zhromaždenia boli zneužité na šírenie nenávisti a radikalizácie spoločnosti. Opoziční politici akoby zabudli na odkaz novembra 1989 v tom zmysle, že voľby sa nevyhrávajú neslušnosťou na uliciach alebo  atentátom na predsedu vlády Slovenskej republiky, ale že dôveru odovzdávajú občania v slobodných voľbách.

 Svojim konaním opoziční politici a vybrané média narúšajú základné ústavné demokratické princípy spoločnosti akým je napríklad rešpektovanie výsledkov demokratických volieb do Národnej rady Slovenskej republiky v roku 2023. Ovplyvňovanie a radikalizácia verejnej mienky na Slovensku, vedie k prejavom násilia a útokom na zdravie a život verejne činných osôb.

 Nie je predsa možné neustále ideologicky dezinterpretovať pomery na Slovensku a to len z čistej nenávisti voči koalícii a jej predstaviteľom, strašiť verejnosť a vytvárať dojem strachu zo zhromažďovania sa, prípadne uplatňovať tézy ničím nepodloženej diktátorskej moci. Zastrašovanie, hysterické až paranoidné hodnotenie situácie na Slovensku nielenže znemožňuje konštruktívnu politickú súťaž, ale stavia medzi skupinami obyvateľstva neprekonateľné múry.

Výkriky, že súčasná koalícia likviduje slobodu, demokraciu a zavádza normalizačné opatrenia sú pokračovaním rétoriky a politiky z rokov 2020 až 2023, ktorá do spoločnosti priniesla len nenávisť a rozvrat.

V tejto súvislosti návrh uznesenia obsahuje, zároveň vyzýva opozičných politikov, aby dodržiavali demokratické princípy politickej súťaže a prestali radikalizovať spoločnosť. Aby verejne odsúdili všetky prejavy nenávisti a násilia prejavené nie len na verejných zhromaždeniach dňa 17. novembra 2024, ale aj tvrdenia, že atentát na predsedu vlády Roberta Fica bola vymyslená udalosť.

 Aby sa predišlo šíreniu dezinformácií o atentáte na predsedu vlády SR a aby mali politické strany dostatočné informácie o radikalizácií názorov v spoločnosti, ktoré sú dôsledkom ich politickej činnosti sa žiada od orgánov činných orgánov v trestnom konaní a Národného bezpečnostného a analytického centra v súlade so zákonom poskytnúť príjmateľom so zákona správy o atentáte a politickom extrémizme na Slovensku

**Skupina poslancov Národnej rady Slovenskej republiky**

**­­­­**

 Bratislava 5. decembra 2024

Vážený pán predseda Národnej rady Slovenskej republiky,

 v mene skupiny poslancov Národnej rady Slovenskej republiky Vám predkladáme *„Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k obsahu verejných prejavov šírenia nenávisti, politického extrémizmu opozičných politikov, ktoré odzneli dňa 17. novembra 2024 pri príležitosti spomienky na 35. výročie Dňa boja za slobodu a demokraciu“.*

Poslanci Národnej rady Slovenskej republiky žiadajú, aby bol uvedený návrh zaradený do programu 23. schôdze Národnej rady Slovenskej republiky.

 Návrh na schôdzi Národnej rady Slovenskej republiky predloží a odôvodní poslanec Tibor Gašpar. Jeho náhradníkmi budú poslanci Národnej rady Slovenskej republiky podpísaní pod predkladaným návrhom.

S pozdravom

Prílohy:

1. materiál na prerokovanie 2x
2. Podpisy skupiny poslancov NR SR - navrhovatelia

Vážený pán

**Peter Žiga**

podpredseda Národnej rady Slovenskej republiky

a poverený predseda Národnej rady Slovenskej republiky

**Príloha**

***Návrh skupiny poslancov Národnej rady Slovenskej republiky***

***na prijatie***

***uznesenia Národnej rady Slovenskej republiky***

***k obsahu verejných prejavov šírenia nenávisti, politického extrémizmu opozičných politikov, ktoré odzneli dňa 17. novembra 2024 pri príležitosti spomienky na 35. výročie Dňa boja za slobodu a demokraciu***